Дзесяць дзён вельмі захапляльнай і сур’ёзнай барацьбы прынеслі радасці і засмучэнні, калі-нікалі проста не хапала практычных навыкаў, але ўпар-тасць навучэнцаў і жаданне быць лепшымі дазволілі ім стаць бронзавымі прызёрамі алімпіяды. Важна і тое, што медалі — вынік удзелу ў 12 геалагічных спаборніцтвах і 4 геалагічных конкурсах, а гэта значыць, што кожны ўдзельнік каманды павінен быў зрабіць максімум для агульнай перамогі. Заваяваць 1-е месца сярод замежных каманд у спаборніцтвах “Апісанне геалагічнага помніка” і выклікаць апладысменты ўсіх прысутных пасля прэзентацыі геалагічнага помніка рэспубліканскага прызначэння “Парк камянёў” атрымалася ў Арыны Мурашовай і Юліі Гаўрылюк. Лепшую геалагічную справаздачу паспяхова прэзентавала Настасся Краўчэня. Вызначыць усе радыеактыўныя анамаліі і скласці справаздачу ў конкурсе “Радыяметрыя” не выклікала цяжкасцей у Арцёма Ваўчка. Стаць другімі ў спаборніцтвах “Геалагічны маршрут”, “Палеанталогія”, “Шліхавое апрабаванне”, трэцімі ў спаборніцтвах “Гідрагеалогія” змаглі Іван Брыгас і Георгій Ісакаў. З пытаннямі аказання першай медыцынскай дапамогі і арганізацыі палявой стаянкі ў межах конкурсу “Тэхніка бяспекі” без праблем справіліся Паліна Іванова і Ягор Стаўраў.